I det nordjyske venter der endnu en lun dag. De seneste novemberdage med temperaturer mellem 10 og 15 grader er atypiske for sæsonen. Taget årstiden i betragtning er det ekstrem varme, der pumpes op over landet. Men det bliver mere og mere normalt. Og det er "et tydeligt klimasignal" , siger Peter Tanev fra TV2 Vejret. - Den ekstreme varme, som vi oplever lige nu, bliver hyppigere, efterhånden som baggrundsklimaet bliver varmere. Vi har simpelthen fået et nyt højere udgangspunkt og derfor kommer bølgetoppene også højere op. Fire af de seks varmeste novembermåneder er målt siden 2006, og november i år vil sandsynligvis også blive blandt de varmeste, siger Peter Tanev . - Den tydeligste opvarmning i Danmark er vintrene, hvor sne og kulde ofte udebliver. Vinteren er blevet næste halvanden grader varmere på 30 år. I efteråret ser vi generelt mindre udslag, men også her er opvarmningen tydelig. Oktober 2022 blev den fjerde varmeste målt i Danmark og den allervarmeste i Europa, fortæller Peter Tanev. For nordjyderne er der en lun og småvåd eftermiddag i vente. I løbet af eftermiddagen blæser det op med hård vind til kuling hen mod aften.
Det bliver endnu en varm novemberdag. Men taget årstiden i betragtning er det ekstremt.